**Iartă-mă…**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iartă-mă, Doamne,

Că-ţi hulesc pâinea…

Dar orice pită

E o gură fără cuvânt.

Nu te mai pot vedea

De atâta fum

În care pâini se coc!

De ce nu ne-ai dat

Altceva-n loc?

De pildă, raza de soare,

Pe ea să o ronţăi blând,

Iar cine îşi doarme ziua,

Să rămână flămând.

Stăpâne,

Mi-i gura pecetluită

C-o pâine.

\* \* \*

Un mut

Traversează strada-n amurg.

Îl văd zilnic

Pe aceeaşi stradă,

Cu aceeaşi pâine în mână,

Aproape muşcând-o

Cu cele cinci unghii.

Însoţeşte-o femeie,

Aceeaşi,

Vorbindu-i ceva.

Vorbeşte numai c-o mână:

Cu cea liberă.

Adică pe jumătate.

Are-o palmă foarte mare,

De sub ea

Pâinea-şi arată doar o margine:

Spinarea-ncordată

De lup păduratic

Sau crai-nou pe cer?!

Ah, nimeni nicicând nu va şti

Ce înseamnă în ochii maturului

Pâinea ce-o duce:

O floare?

O stea?

O gheară mai mare?

Nimeni nicicând nu va şti

Dacă pâinea-i împodobeşte mâna

Sau i-o fură.

Un mut

Traversează strada-n amurg.

Ziua-şi înghite pâinea ei:

Soarele sângeriu,

Mutul şi-o va înghiţi pe-a lui.

Ce-a spus soarele mutului?

Şi ziua oare ce-a spus?!